## Pravilnik o postupku, načinu i uvjetima ocjenjivanja i napredovanja nastavnika srednjih škola i učeničkih domova

### NN 16/1994 (4.3.1994.), Pravilnik o postupku, načinu i uvjetima ocjenjivanja i napredovanja nastavnika srednjih škola i učeničkih domova

# MINISTARSTVO KULTURE I PROSVJETE

Na temelju članka 83. stavak 3. Zakona o srednjem školstvu ("Narodne
novine" br. 19/92, 26/93. i 27/93) ministar kulture i prosvjete donosi

## PRAVILNIK

### O POSTUPKU, NAČINU I UVJETIMA OCJENJIVANJA I NAPREDOVANJA NASTAVNIKA SREDNJIH ŠKOLA I UČENIČKIH DOMOVA

I. OPĆE ODREDBE

Članak 1.

Ovim se pravilnikom utvrđuje postupak, način i uvjeti ocjenjivanja
i napredovanja nastavnika srednjih škola i učeničkih domova
(u daljnjem tekstu: škola) u zvanje mentora i savjetnika. Odredbe ovoga
pravilnika odgovarajuće se primjenjuju i na ravnatelje škola.

Članak 2.

Profesori, odgajatelji, stručni suradnici i stručni učitelji
(u daljnjem tekstu: nastavnici) koji imaju odgovarajuću stručnu
spremu propisanu Zakonom o srednjem školstvu i potrebno pedagoško-psihološko
obrazovanje, mogu napredovati u zvanja:

- profesora mentora i profesora savjetnika,

- odgajatelja mentora i odgajatelja savjetnika,

- stručnog suradnika mentora i stručnog suradnika savjetnika,

- stručnog učitelja mentora i stručnog učitelja
savjetnika

II. UVJETI I POSTUPAK ZA STJECANJE ZVANJA MENTORA I SAVJETNIKA

Članak 3.

Nastavnik može napredovati u struci i biti imenovan u zvanje mentora
i savjetnika ako ima ovim pravilnikom određeni broj godina rada u odgojno-obrazovnoj
ustanovi, odnosno na poslovima u nastavi ili drugom stručno-pedagoškom
radu, te ako udovoljava drugim uvjetima utvrđenim ovim pravilnikom.

Članak 4.

Zahtjev za napredovanje u struci radi stjecanja zvanja mentora, odnosno
savjetnika, nastavnik dostavlja na propisanom obrascu Ministarstvu kulture
i prosvjete putem ravnatelja škole. Ravnatelj je dužan pribaviti i dostaviti
Zavodu za školstvo Ministarstva kulture i prosvjete (u daljnjem tekstu:
Zavodu) svoje mišljenje i mišljenje stručnih tijela škole. Zavod,
na temelju zahtjeva za napredovanje, izdaje svoje očitovanje o radu
nastavnika. O napredovanju u zvanje mentora odnosno savjetnika odlučuje
Ministarstvo kulture i prosvjete.

Članak 5.

Ravnatelj škole, zahtjev za napredovanje u struci radi stjecanja zvanja
mentora odnosno savjetnika, dostavlja Ministarstvu kulture i prosvjete
putem Zavoda. Zavod je dužan pribaviti mišljenje stručnih tijela
škole, te izdati svoje očitovanje o radu ravnatelja.

Članak 6.

O stečenom zvanju iz članka 2. ovoga pravilnika izdaje
se rješenje.

Članak 7.

Stjecanjem zvanja iz članka 2. ovoga pravilnika nastavniku pripada
i odgovarajući koeficijent za obračun plaće utvrđen
Odlukom o koeficijentima za utvrdivanje plaća djelatnika zaposlenih
u organima i tijelima kojima se sredstva za rad osiguravaju u državnorn
proračunu. Stjecanjem zvanja iz članka 2. ovoga pravilnika
nastavnik stječe i stručne ovlasti za zadaće mentora
i savjetnika u školi u kojoj radi, a sukladno odluci Ministarstva kulture
i prosvjete i druga prava u obnašanju odgojno obrazovnih i stručnih
poslova

III. NAČIN I UVJETI OCJENJIVANJA I NAPREDOVANJA NASTAVNIKA

Članak 8.

Zvanje mentora može steći nastavnik koji:

- ima najmanje 10 godina radnog iskustva u odgojno-obrazovnoj ustanovi
i to u nastavi ili stručno-pedagoškom radu (u daljnjem tekstu: radno
iskustvo u odgoju i obrazovanju),

- je uspješan u svome radu,

- je ostvario najmanje 8 bodova za stručno i pedagoško usavršavanje,

- je ostvario najmanje 5 bodova iz područja ostalog stručnog
rada.

Uvjetima iz stavka 1. alineje 1. udovoljava i nastavnik strukovnih predmeta
koji ima najmanje 5 godina radnog iskustva u odgoju i obrazovanju i 5 godina
radnog iskustva na poslovima svoje struke. Nastavnik koji ima 25 godina
radnog iskustva u odgoju i obrazovanju, odnosno nastavnik strukovnih predmeta
koji ima 15 godina radnog iskustva u odgoju i obrazovanju i 10 godina radnog
iskustva u struci, a njegov rad je uspješno ocijenjen u skladu sa člankom
10. ovoga pravilnika, stječe zvanje mentora te se na tog nastavnika
ne primjenjuju uvjeti propisani stavkom 1. ovoga članka. Uvjetima
iz stavka 1. alineja 1. ovoga članka i stavka 2. i 3. ovoga članka
udovoljava i nastavnik koji je radio u nastavi ili na poslovima drugog
stručnog i pedagoškog rada najmanje s pola radnoga vremena.

Članak 9.

Zvanje savjetnika može steći nastavnik koji je:

- najmanje 5 godina proveo na radu u odgojno-obrazovnoj ustanovi u zvanju
mentora,

- uspješan u svome radu,

- od posljednjeg napredovanja ostvario najmanje 10 bodova za stručno
usavršavanje, - od posljednjeg napredovanja ostvario najmanje 10 bodova
iz područja ostalog stručnog rada.

Članak 10.

Uspješnost u radu prosuđuje se prema: - uspješnosti rada u nastavi,

- postignutom uspjehu učenika i drugih polaznika nastave,

- uspješnosti suradnje s roditeljima,

- uspješnosti suradnje i skupnog rada s drugim nastavnicima.

Pri utvrđivanju uspješnosti u radu treba uzimati u obzir značajke
i osobitosti struke, odnosno radnog mjesta.

Uspješnost rada nastavnika ocjenjuju: ravnatelj, praćenjem uspješnosti
rada nastavnika i uz pribavljena mišljenja stručnih tijela škole
i predstavnika roditelja u školskom odboru, te prosvjetni savjetnik.

Članak 11.

Rad nastavnika u nastavi iskazuje se ocjenjivanjem prema propisanom
obrascu.

Stručno i pedagoško usavršavanje iskazuje se bodovanjem i dokazuje
potvrdom o sudjelovanju u usavršavanju prema odgovarajućem programu.

Članak 12.

Program stručnog i pedagoškog usavršavanja utvrđuje Zavod,
te ga objavljuje u obliku kataloga za svaku školsku godinu do 31. kolovoza
tekuće godine.

Katalog sadrži naziv programa, sadržaj programa, realizatore programa,
vrijeme za njegovo ostvarivanje, broj bodova koji donosi uspješno svladani
program te rokove prijave.

Na prijedlog nastavnika Zavod može priznati stručno-pedagoško
usavršavanje u organizaciji stručnih društava i drugih srodnih institucija
u zemlji i inozemstvu. Svakih 12 sati rada u stručnom usavršavanju
vrednuje se s jednim bodom.

Članak 13.

Za svaki uspješno ostvareni program usavršavanja nastavniku se izdaje
potvrda u kojoj su navedeni podaci o programu i njegovu vrednovanju, u
skladu s katalogom programa. Ustrojitelj programa usavršavanja vodi evidenciju
o izdanim potvrdama.

Škola je dužna voditi vlastitu evidenciju o usavršavanju svojih nastavnika.

Članak 14.

Ostali stručni rad vrednuje se:

A) s jednim bodom za:

- svaki održani ogledni sat na stručnom skupu,

- mentorstvo za pripremu studenata za izvođenje nastave po godini,

- jedno predavanje na stručnom skupu, najmanje županijska razina.

- vodenje stručnog skupa (aktiva) u školi. općini, gradu
ili županiji tijekom školske godine,

- priprema jedne tematske izložbe otvorene za javnost,

- priprema jedne javne kulturne priredbe u školi,

- vođenje stručnog društva, kluba ili sekcije za jednu školsku
godinu,

- priprema jednog natjecanja na lokalnoj razini.

B) s dva boda za:

- mentorstvo nastavnika pripravnika do stručnog ispita,

- mentorstvo za pet učenika na sudjelovanju u izvanškolskim istraživalačkim
projektima,

- sudjelovanje u izradbi prihvaćena nastavnog programa (najmanje
70 sati godišnje),

- priprema jednog natjecanja na državnoj razini,

- objava jednog stručnog članka u stručnom časopisu
ili listu,

- referat na državnom kongresu ili konferenciji,

- recenzija udžbenika ili stručne knjige.

C) s tri boda za: - mentorstvo za svakog učenika koji dobije
priznanje na međunarodnom natjecanju.

D) sa četiri boda za: - prijevod udžbenika.

E) s pet bodova za: - magisterij iz struke, - objavljivanje istraživačkog
rada iz struke, - sudjelovanje u istraživalačkim ili razvojnim projektima
fakulteta, instituta i drugih ustanova izvan škole

F) sa sedam bodova za: - za autorstvo udžbenika ili druge stručne
knjige.

G) deset bodova za - doktorat iz struke, - objavljivanje istraživalačkog
ili stručno-razvojnog rada.

Članak 15.

Bodovanje ostalog stručnog rada obavlja ravnatelj škole, odnosno
za ravnatelja Zavod, na osnovi odgovarajučih dokaza, prema članku
14. ovoga pravilnika.

IV. PRIJELAZNE I ZAVRŠNE ODREDBE

Članak 16.

Nastavnik odnosno ravnatelj koji je, stupanjem ovog pravilnika na snagu,
imao 10 godina radnog iskustva u odgoju i obrazovanju, a tijekom posljednje
tri godine bio aktivno uključen u stručni i pedagoški rad
Zavoda, bio uspješan u skladu s člankom 10. ovoga pravilnika i ostvario
5 bodova iz ostalog stručnog rada prema članku 14. ovoga
pravilnika, može iznimno podnijeti zahtjev za napredovanije u zvanje mentora.
Nastavnik odnosno ravnatelj sa 25 i više godina radnog iskustva u odgoju
i obrazovanju, koji je, stupanjem na snagu ovoga pravilnika, posljednje
tri godine bio aktivno uključen u stručni i pedagoški rad
Zavoda, te udovoljio uvjetima iz članka 10. ovoga pravilnika i ostvario
deset bodova iz ostaloga stručnog rada prema članku 14. ovoga
pravilnika, može iznimno podnijeti zahtjev za napredovanje u zvanje savjetnika.

Članak 17.

Zahtjev za napredovanje iz članka 16. ovoga pravilnika podnosi
se Ministarstvu kulture i prosvjete prema odrednicama članka 4.
i 5. ovoga pravilnika.

Članak 18.

Odredba članka 16. ovoga pravilnika primjenjivat će se
u roku od godinu dana od dana stupanja na snagu ovoga pravilnika.

Članak 19.

Zahtjev za napredovanje može podnijeti nastavnik, odnosno ravnatelj
koji je u tekućoj godini navršio određeni broj godina radnog
iskustva, utvrđenih u članku 8. 9. i 16. ovoga pravilnika.

Članak 20.

Obrasce iz članka 4. i 11. ovoga pravilnika, te stručne
upute za provedbu pravilnika izradit će Zavod u roku 30 dana od dana
stupanja na snagu ovoga pravilnika.

Članak 21.

Stupanjem na snagu ovoga pravilnika prestaje važiti Pravilnik o postupku,
načinu i uvjetima ocjenjivanja i napredovanja nastavnika srednjih
škola ("Narodne novine". br. 86/92).

Članak 22.

Ovaj pravilnik stupa na snagu osmog dana od dana objave u "Narodnim
novinama".

Klasa: 602-03/93-01-274

Urbroj : 532-03-3/7-83-03

Zagreb, 17. veljače 1994

Ministar kulture i prosvjete

**mr. Vesna Girardi-Jurkić, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Pravilnik, NN 16/1994-309